Table of Contents

Title Page

© Digi-Book Magyarország Kiadó, 2023

SZEMÉLYEK

I.

II.

III.

IV.

V.

A BORÍTÓT A DIGI-BOOK KIADÓ TERVEZTE

Arisztophanész

A NŐURALOM

fordította
Arany János

BUDAÖRS, 2023

DIGI-BOOK MAGYARORSZÁG KIADÓ

www.digi-book.hu

ISBN 978-963-559-639-3 EPUB
ISBN 978-963-559-640-9 MOBI

© Digi-Book Magyarország Kiadó, 2023

első előadás
Olümpia, i.e. 392

első magyar kiadás: 1879.
az elektronikus változat az 1961. évi
magyar nyelvű kiadás alapján készült

a borító Arisztophanész (i.e. 446 – 386) fejszobra
részletének felhasználásával készült

Az e-kiadás szerzői jogi megjegyzései

Ennek az e-könyvnek a felhasználási joga kizárólag az Ön személyes használatára terjed ki. Ezt az e-könyvet nem lehet ismételt értékesítésre továbbadni, sem továbbértékesíteni; nem lehet többszörözni és tilos más személynek továbbadni! Ha szeretné ezt az e-könyvet más személyekkel is megosztani, kérjük, hogy minden további személy számára vásároljon újabb példányokat. Ha Ön úgy olvassa ezt az e-könyvet, hogy azt nem vásárolta meg, vagy nem az Ön személyes használatára lett megvásárolva, úgy kérjük, hogy küldje azt vissza a http://www.digi-book.hu címre és vásárolja meg ott saját példányát. Köszönjük, hogy tiszteletben tartja ennek a szerzőnek és kiadónak a fáradságos munkáját.

SZEMÉLYEK

PRAXAGORA, ATHENAEI NŐ.

ELSŐ, MÁSODIK STB. NŐK

NŐK KARA.

BLEPYROS, PRAXAGORA FÉRJE.

EGY SZOMSZÉDJA.

CHREMES, ATHENAEI POLGÁR.

EGY POLGÁR.

MÁSODIK POLGÁR.

NŐI HÍRNÖK.

ELSŐ, MÁSODIK, HARMADIK VÉNASSZONY

EGY IFJÚ.

PRAXAGORA NŐCSELÉDJE.

Előadatott: Olymp. 96. 4. Kr. e. 392.

I.

Utca, Virradta előtt.

PRAXAGORA.
Oh fényszeme a korong-hajtotta mécsnek,[1]
Mely ékesen függsz, feltűnő helyen,
(Hirdesse nyelvünk származásod is:
Hajtott korongon fazekas keze,
S orrodban a nap fénye tündököl)
Árassz ki lángjelt, amint megbeszéltük![2]
Mert csak te vagy meghittünk, amidőn
Hálószobánkban Aphrodité kéj-
Fogásit gyakorolva, ott világítasz,
S a görnyedő test titkait leső
Szemed a szobából egy se tiltja ki,
Egyedül világítasz a combok tilos
Zugába, irtván a felsarjadó szőrt;
S midőn a gabna- s Bacchusnedv-teli
Foly’sót[3] titokban felnyitjuk, jelen vagy,
Segédkezet nyújtasz, s nem szólsz senkinek,
Légy e tanácsba is hát béavatva,
Mit a Skirán[4] végeztek társaim. -
De, a kinek kén’, ím egy sincs jelen;
Virrad pedig már, és legitt beáll
A népgyűlés: el kén’ foglalni addig
A Sphyromachos-féle[5] székeket -
Tudjátok? - és beülni titkosan.
Mi tartja vissza őket? tán szakálluk 25
Nincs még felvarrva, mint mondám, nekik?
Vagy tán nehéz a férjük köntösét
Ellopniuk? - De itt jő, látom, éppen
Egy mécsvilág: no, húzódjunk beljebb:
Mert hátha férfi lesz az átmenő.

(Asszonyok jönnek.)

ELSŐ ASSZONY.
Jó lesz sietni: mert a híradó[6]
Másodszor kukorékolt, hogy jövünk.

PRAXAGORA.
Én meg virrasztva várlak az egész
Éjen keresztül. Most még ezt a szomszéd-
Asszonyt hívom, kaparván[7] ajtaját,
Hogy férje meg ne sejtse.

MÁSODIK NŐ (a házból kijőve).
A cipőm
Kötözve, hallám ujjaid neszét,
Mert nem aludtam: a férjem - tudod
Galambom, akivel lakom, hajós -
Hajtott az ágyban minő éjszaka;
Csak most tudám elcsenni zubbonyát.

ELSŐ ASSZONY.
De látom, ott jő Szosztraté is immár,
Meg Kleinarété, meg Philaineté.

PRAXAGORA.
Sietve, hé! … Hogy esküdött Glüké,
Hogy a ki legkésőbb marad, fizessen
Egy kanna bort s hozzá egy mérce borsót.[8]

ELSŐ ASSZONY.
Ott jő Melesztiké, Szmiküthionné,
Csizmában - a![9] Alkalmasint csak ő
Tudott férjétől szabadulni könnyen.

MÁSODIK NŐ.
Geusistrate a csaplárné is ott jő,
Kezébe’ lámpa, ládd-e? nos meg aztán
Philodóretoszné, meg Chairetadeszné.

PRAXAGORA.
Látok közelegni más nőt is sokat,
Mind a ki számot tesz a városunkban.

HARMADIK NŐ.
Biz én nagy üggyel-bajjal szökhetém ki
Galambom: mert a férjem az egész
Éjjel kaholt, jóllakva szardíniával.

PRAXAGORA.
No, üljetek le, ha mind itt vagyunk,
Hadd kérdezem ki: megtettétek-é
Mindazt, mit a Skirán határozánk?

NEGYEDIK NŐ.
Én meg. A hónom-alja[10] bokrosabb
Bármely bozótnál, amint végezénk;
Aztán bekentem, míg férjem gyűlésbe’
Volt, több napon olajjal testemet
S a napra álltam, hogy barnítsa meg.

ÖTÖDIK NŐ.
Én is. Kihánytam ollót és beretvát
Szobámból, hogy minél szőrösebb legyek,
S minél kevésbé asszonyhoz hasonló.

PRAXAGORA.
Hát a szakállat elhoztátok-e
Mindnyájan, amint meg volt állapítva?

NEGYEDIK NŐ.
Hekate uccse, még szép az enyém, ni!

ÖTÖDIK NŐ.
Epikratésznek[11] sincs ennél különb!

PRAXAGORA.
No, hát ti!

NEGYEDIK NŐ.
Hoztak: fejjel intenek.

PRAXAGORA.
A többi, látom, minden rendbe’ van:
Lakóncipő,[12] bot, férfi zubbony, amint
Meg vala beszélve.

HATODIK NŐ.
Én a buzogányt is -
A Lamiászét[13] - elhozám, ihol,
Midőn aludt.

ELSŐ ASSZONY.
Ez hát ama híres
Buzogány, amely alatt f…gik!
Kapóra, Zeus engem uttarcs’! -
Most a Százszemű[14]
Subáját öltve föl, terelheti,
Mint bárki más, a község barmait.[15]

PRAXAGORA.
Beszéljetek hát, mit tegyünk tovább,
Míg még az égen csillag látható.
Mert a gyűlés, a melybe készülünk,
Csak virradattal kezdődik.

ELSŐ ASSZONY.
No, úgy
Már széket is kell foglalnunk, bizony,
A kő[16] alatt, szemközt a prytanokkal.

HETEDIK NŐ.
Én meg bizony gyapjút hozék, hogy ott.
Míg gyűl a népség, fonjak egy kicsit.

PRAXAGORA.
„Míg gyűl,” te golyhó?

HETEDIK NŐ.
Azt én, Artemiszre!
Hát nem csak úgy hallgathatom fonás
Mellett? Ruhátlan a sok gyermekem.

PRAXAGORA.
Még fonni készül! … bár köröm-hegyén
Sem kell mutatni, hogy nő, a gyűlésben.
No, szép is volna - majd, ha tömve lesz
A Pnyx - ha egyik a szószékre állna
S onnan fitítná ki - Phormiszioszt![17]
De, ha beülünk jól beburkolózva
Előre, senki ránk nem ismer ott;
S ha felkötő szakállunk lebocsátjuk:
Ki férfinak nem gondol, aki lát?
Agyrrhios[18] is lám Pronom[19] szakállát
Viselte lopva, bár nő volt elébb:
Most legnagyobbat játszik Athénben,
S ezért - a tetsző napra esküszöm! -
Ezért merünk ily borzasztó merényt:
Ha e város kormányát valahogy
Kezünkre kapnók s jót tennénk vele;
Mert most se szél nem hajt, sem evező.[20]

HETEDIK NŐ.
„S miként fog a nők némberes valója”[21]
Beszélni néphez?

PRAXAGORA.
Pompásan, bizony:
Hisz lám, az ifjak közt is, kit minél
Gyakrabban élnek,[22] annál szónokabb:
S nekünk ez osztályrészünk, sors szerint.

HETEDIK NŐ.
Nem t’om: de szörnyű az, ha nincs gyakorlat.

PRAXAGORA.
Hisz ép azért gyűltünk elébb ide,